ULAZI u urede zagrebačke Gradske uprave i Holdinga oblijepljeni su osmrtnicama kojima se i zaposlenici i građani koji imaju kakvoga posla s gradskim službama obavještavaju da je gradonačelniku Milanu Bandiću preminula majka. Blagica Bandić preminula je u ponedjeljak u 89. godini, a danas u 17 sati bit će pokopana na groblju Pogledača, u Poganoj Vlaci.

Sve organizirao Bandićev protokol

Od dvaju neovisnih izvora doznali smo da je protokol zagrebačkog gradonačelnika organizirao autobuse kojima su zaposlenici Grada i Holdinga te gradski zastupnici mogli otići u Bosnu i Hercegovinu na pogreb gradonačelnikove majke. Podatke o broju zaposlenika koji su se odazvali te tko je i koliko platio autobuse zatražili smo od zagrebačke Uprave i Holdinga, ali ih do zaključenja ovog teksta nismo dobili.

Index je u posjedu screenshota poziva koji je poslan svim šefovima u Gradskoj upravi s molbom da se proslijedi svim zaposlenima.

Tekst se nastavlja ispod oglasa

Prgomet zvao zastupnike

Predsjednik zagrebačke Gradske skupštine Drago Prgomet svim je gradskim zastupnicima poslao poziv da organiziranim autobusima odu na sprovod. Autobusi su s parkirališta Gradskog poglavarstva krenuli u 9 sati, a Prgomet je zastupnike u pozivu obavijestio da si sami organiziraju hranu za put.

"Zbog udaljenosti ispraćaja i velikih vrućina nije neophodno donositi cvijeće. Prema običajima kraja na licu mjesta je moguće participirati (naravno u željenom iznosu i po mogućnostima) za svetu misu", stoji na kraju Prgometovog poziva.